b'\n_START_ARTICLE_\nAntti Neuvonen\n_START_PARAGRAPH_\nAntti Juhana Neuvonen (8. marraskuuta 1937 Saari, Viipurin l\xc3\xa4\xc3\xa4ni \xe2\x80\x93 22. hein\xc3\xa4kuuta 2011 Tuusula) oli suomalainen kuvanveist\xc3\xa4j\xc3\xa4._NEWLINE_Neuvonen syntyi seitsenlapsiseen pienviljelij\xc3\xa4perheeseen. H\xc3\xa4n k\xc3\xa4vi Suomen Taideakatemian koulun 1959\xe2\x80\x931963 ja debytoi vuonna 1961 Jyv\xc3\xa4skyl\xc3\xa4ss\xc3\xa4. Neuvosen varhaiset ty\xc3\xb6t olivat l\xc3\xa4hinn\xc3\xa4 tyyliteltyj\xc3\xa4 ihmishahmoja, mutta 1970-luvun alussa h\xc3\xa4n teki joukon abstrakteja veistoksia, joilla sai kuvataiteen valtionpalkinnon vuonna 1971. Vuosikymmenen j\xc3\xa4lkipuoliskolla h\xc3\xa4n palasi tyyliteltyihin hahmoihin._NEWLINE_Neuvonen on veist\xc3\xa4nyt muun muassa Kansojen yst\xc3\xa4vyyden monumentin, alkuper\xc3\xa4iselt\xc3\xa4 nimelt\xc3\xa4\xc3\xa4n Yst\xc3\xa4v\xc3\xa4t ja kyl\xc3\xa4nmiehet, joka sijaitsee Helsingin It\xc3\xa4keskuksen Yst\xc3\xa4vyydenpuistossa. Se pystytettiin YYA-sopimuksen 35-vuotisjuhlan kunniaksi 1983. Veistoksesta pienempi versio Rauhan lapset lahjoitettiin Maailman rauha -veistoksen vastalahjaksi Moskovaan 1990, ja se sijaitsee Moskovan pohjoisosassa Yst\xc3\xa4vyydenpuistossa. Muita julkisia t\xc3\xb6it\xc3\xa4 olivat muun muassa Pietari Hannikaisen muistomerkki Parikkalassa (1986) ja vuosien 1939\xe2\x80\x931944 sotien muistomerkki Saaressa (1986). Neuvosen tuotantoon kuuluu my\xc3\xb6s mitaleja ja Suomessa vuosina 1990\xe2\x80\x932002 k\xc3\xa4yt\xc3\xb6ss\xc3\xa4 olleet viimeiset markan kolikot. H\xc3\xa4n voitti Suomen Rahapajan kolikkouudistuskilpailun vuonna 1988 ja suunnitteli 10 ja 50 pennin kolikot vuonna 1990 sek\xc3\xa4 1, 5 ja 10 markan vuonna 1993. Luontoaiheinen kymmenen markan kolikko, jossa on kuvattuna pihlajanoksa ja metso, valittiin 1994 maailman kauneimmaksi k\xc3\xa4ytt\xc3\xb6rahaksi._NEWLINE_Neuvonen ty\xc3\xb6skenteli opettajana taideoppilaitoksissa, viimeksi Taideteollisessa korkeakoulussa 1982\xe2\x80\x931988. H\xc3\xa4nelle my\xc3\xb6nnettiin valtion taiteilijael\xc3\xa4ke vuonna 1995. Neuvosen viimeiseksi ty\xc3\xb6ksi j\xc3\xa4i vuonna 2001 Suomen Rahapajan ly\xc3\xb6tt\xc3\xa4m\xc3\xa4 Muistojeni markka -muistoraha._NEWLINE_Neuvonen asui Tuusulan Kellokoskella. H\xc3\xa4nen puolisonsa oli taiteen kandidaatti Marja Neuvonen (o.s. Erkkil\xc3\xa4) vuodesta 1963. Neuvosilla on kaksi lasta, joista poika Petri Neuvonen (s. 1964) on arkkitehti.'